PÁLYÁZATI FELHÍVÁS

**Az Emberi Erőforrások Minisztériuma**

**a Balassi Intézettel közösen pályázatot hirdet miniszteri ösztöndíjas *egyéni teljes szemeszteres részképzésre, valamint részképzős tanulmányútra* a magyarországi felsőoktatási intézmények nappali munkarendű képzésén a 2012/2013-as tanév őszi szemeszterében.**

A pályázati kiírás tartalmát az Emberi Erőforrások Minisztériuma dolgozza ki, a pályázatot a Beregszászi Agora Információs Központ és a Balassi Intézet lebonyolítói közreműködésével hirdeti meg.

**Általános tudnivalók:**

* A Balassi Intézet és az Emberi Erőforrások Minisztériuma az ösztöndíjakkal a szülőföldi értelmiség továbbképzését és utánpótlását kívánja támogatni.
* A nemzeti felsőoktatásról szóló 2011. évi CCIV. törvény (a továbbiakban: Nftv.) 39. § (1) bekezdése és 80. § (4) bekezdése (mely rendelkezések 2012. szeptember 1-től lépnek hatályba), illetve a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III. 26.) Korm. rendelet 26. és 26/A §-ai, valamint a szomszédos államokban élő magyarokról szóló 2001. évi LXII. tv. (továbbiakban: Kedvezménytörvény) 1. §-a alapján a Kedvezménytörvény hatálya alatt álló ukrán állampolgárságú személyek nappali munkarendű, magyar állami ösztöndíjjal támogatott részképzésben vehetnek részt, amennyiben az Emberi Erőforrások Minisztériuma és a Balassi Intézet által meghirdetett pályázaton a részképzés időtartamára miniszteri ösztöndíjat nyernek el.
* Jelen pályázat alapján a Kedvezménytörvény hatálya alatt álló ukrán állampolgárságú személyek a magyarországi felsőoktatási intézményekben kizárólag nappali munkarendű alap-, egységes (osztatlan) és mesterképzésben vehetnek részt miniszteri ösztöndíjas részképzésben.
* A Kedvezménytörvény hatálya alatt álló személyeknek a magyarországi felsőoktatási intézményekben magyar állami ösztöndíjas képzés keretében folytatott, miniszteri ösztöndíjas részképzésére vonatkozóan nem kell a magyar állami ösztöndíjas és magyar állami részösztöndíjas hallgatókkal kötendő hallgatói szerződésről szóló 2/2012. (I. 20.) Kormányrendeletben meghatározott hallgatói szerződést megkötnie, tekintettel arra, hogy külföldi felsőoktatási intézménnyel állnak hallgatói jogviszonyban, illetve a magyarországi részképzésükre vonatkozó, a magyarországi felsőoktatási intézménnyel létrejövő jogviszonyuk nem az Nftv. 39. § (3) bekezdésében meghatározott felvételről vagy átvételről szóló döntés alapján keletkező hallgatói jogviszony.
* Az Emberi Erőforrások Minisztériuma a Balassi Intézettel közösen dolgozza ki a pályázat értékelésének szempontrendszerét, és azt a pályázati felhívással egyidejűleg nyilvánosságra hozza azt. Az értékelési pontrendszer a pályázati kiírás mellékletét képezi.
* Az ösztöndíj a pályázót kizárólag a pályázatában szereplő, és az Értékelő Bizottság által is javasolt felsőoktatási intézményben, szakon és időtartam alatt folytatott tanulmányai alatt illeti meg, és nem vihető át az Emberi Erőforrások Minisztériumának külön jóváhagyása nélkül más felsőoktatási intézményben, vagy más szakon végzendő tanulmányok időtartamára.
* Az Emberi Erőforrások Minisztériuma és a Balassi Intézet által közösen a 2012/2013-as tanév őszi félévére a magyarországi felsőoktatási intézmények nappali tagozatán részképzésben részt vevő *horvát, román, ukrán, szerb és szlovák* állampolgárságú, magyar nemzetiségű személyek számára miniszteri ösztöndíjra meghirdetett pályázatokon együttesen 300 hónapnyi\* miniszteri ösztöndíj ítélhető meg. (\*Tervezett keret, mely az államháztartás 2012. évi egyensúlyi helyzetének kedvezőtlen alakulása esetén csökkenhet.)
* A jelen pályázaton legfeljebb odaítélhető részképzős ösztöndíjak kerete 80 hónap\*\*. (\*\*Tervezett keret, mely az államháztartás 2012. évi egyensúlyi helyzetének kedvezőtlen alakulása esetén csökkenhet.) Amennyiben az elbírálás során a megítélt részképzős ösztöndíjak nem érik el a 80 hónapnyi tervezett keret mértékét, akkor a fennmaradó forrás átcsoportosítható az Emberi Erőforrások Minisztériuma és a Balassi Intézet által közösen a 2012/2013-as tanév őszi félévére miniszteri ösztöndíjas teljes szemeszteres részképzésre, valamint részképzős tanulmányútra *horvát vagy román vagy szerb vagy szlovák* állampolgárságú, magyar nemzetiségű személyek számára meghirdetett pályázatok keretéhez.
* Az ösztöndíjak folyósítását, az ehhez kapcsolódó adminisztratív feladatokat a befogadó magyarországi felsőoktatási intézmény látja el.
* A Balassi Intézet személyenként szerződést köt a miniszteri ösztöndíjasokkal. A szerződés rögzíti az ösztöndíjas jogait és kötelezettségeit, s további, az ösztöndíjast segítő adminisztratív feladatokat (tájékoztatás az ösztöndíjast megillető jogosultságokról, kapcsolattartás az intézményekkel, stb.) lát el.
* Egy pályázó egyidejűleg mindkét ösztöndíj-kategóriában benyújthat pályázatot, miniszteri ösztöndíj azonban részére csak egy ösztöndíj-kategóriában ítélhető meg.
* Abban az esetben, ha valamely pályázó egyidejűleg teljes szemeszteres részképzésre és egyéni részképzős tanulmányútra is benyújtotta pályázatát, és azt az Értékelő Bizottság mindkét pályázati kategóriában miniszteri ösztöndíjra javasolhatónak ítéli meg, a pályázatot a teljes szemeszteres részképzésre vonatkozó pályázati kategóriában kell eredményesnek (nyertesnek) tekinteni.

**A pályázó a pályázaton való részvétellel elfogadja a következőket:**

* Kizárható az a pályázó, aki az adatlapon valótlan, hamis adatot szolgáltat, ilyen nyilatkozatot tesz a pályázat benyújtásakor, illetve valamely a pályázat elbírálását érintő valós tényt, adatot elhallgat.
* Az értékeléshez a pályázattal kapcsolatban pontosítás, további adat, információ, dokumentum kérhető, amely csatolandó a pályázathoz.
* A pályázatok előértékelését az elbírálási pontrendszer alapján a Kárpátaljai Magyar Ösztöndíj Tanács (melynek elnökét és tagjait a szaktárca kérte fel, elnöke: (Orosz Ildikó), mint Előértékelő Bizottság (a továbbiakban: Előértékelő Bizottság) végzi. A beérkezett pályázatok előértékelése alapján a nyertes pályázókra az Előértékelő Bizottság tesz előzetes javaslatot az Értékelő Bizottságnak.

Az Előértékelő Bizottság ülését követően a nyertes pályázókra tett előzetes javaslat eredményéről a Beregszászi Agora Információs Központ a pályázó által megadott e-mail címre értesítést küld a pályázó részére az ülést követő 2 munkanapon belül, illetve az előzetes javaslat eredményéről személyesen a Beregszászi Agora Információs Központnál lehet érdeklődni. Az előzetes javaslattal kapcsolatban a pályázó az Értékelő Bizottsághoz nyújthat be észrevételt. Az észrevétel benyújtásának határidejéről és az Értékelő Bizottság ülésének időpontjáról a pályázó a Beregszászi Agora Információs Központnál érdeklődhet

* A pályázatok értékelését az Értékelő Bizottság végzi. Az Értékelő Bizottság elnöke: Gyetvai Árpád, az Emberi Erőforrások Minisztériuma Oktatásért Felelős Államtitkári Kabinet Külhoni Magyarok Osztályának osztályvezetője. Az Értékelő Bizottság tagjai: Dr. Bohony Pál (Szlovákiából); Csapó Nándor (Horvátországból); Dr. Orosz Ildikó (Ukrajnából); Dr. Péics Hajnalka (Szerbiából); Dr. Soós Anna (Romániából); Wurst Erzsébet (Ausztriából); Dr. Richly Gábor, a Balassi Intézet főigazgató-helyettese; Hógenburg Tamás, a Balassi Intézet Márton Áron Szakkollégium igazgatója; Masát Ádám, a Balassi Intézet Hungarológia Tagozatának vezetője; és Benked László, az Emberi Erőforrások Minisztériuma Oktatásért Felelős Államtitkári Kabinet Külhoni Magyarok Osztályának ösztöndíj referense).
* A pályázatokról a döntést az Értékelő Bizottság javaslatának – mely tartalmazza az Értékelő Bizottsághoz benyújtott észrevételeket és azok elbírálását is – figyelembe vételével Magyarország emberi erőforrások minisztere hozza meg a pályázati határidő lejártát követő 30 napon belül. A pályázat eredményéről szóló írásos értesítés a döntést követően 7 munkanapon belül az Beregszászi Agora Információs Központ részéről postai feladásra kerül.
* A döntéssel szemben fellebbezésnek nincs helye, a pályázó azonban az Emberi Erőforrások Minisztériuma oktatásért felelős államtitkárához kifogást nyújthat be, ha a pályázati eljárás, a pályázat befogadása vagy a pályázati döntés jogszabálysértő. A kifogást a pályázónak **a kifogásolt intézkedésről vagy mulasztásról való tudomásszerzéstől számított 10 munkanapon, de legkésőbb a kifogásolt intézkedés megtörténtéről vagy a mulasztástól számított 30 munkanapon belül kell benyújtania.** A pályázónak a kifogás benyújtásakor az államháztartásról szóló törvény végrehajtásáról szóló 368/2011. (XII. 31.) Korm. rendelet 90. §-ában meghatározottak szerint kell eljárnia.
* Az ösztöndíjat elnyert pályázóval (személyenként) a Balassi Intézet a részképzés megkezdését követő 8 napon belül szerződést köt, amely tartalmazza az ösztöndíjas jogait, valamint a hallgatónak az ösztöndíjazó felé teljesítendő beszámolási, illetve az alábbi adatokra (és azok megváltozására) vonatkozó ***adatszolgáltatási és tájékoztatási*** kötelezettségeit:
	+ a hallgató személyes adatai (név, lakcím, azonosító okmány – útlevél - száma);
	+ idegenrendészeti státusza (különös tekintettel pl. a letelepedési engedély megszerzésére);
	+ elérhetőségi címének, egyéb elérhetőségének (pl. e-mail cím) bejelentése, illetve ezen elérhetőségeinek megváltozása.

A pályázók pályázatuk benyújtásával hozzájárulnak a pályázati adatlapon szereplő személyes adataiknak a Beregszászi Agora Információs Központ, az Emberi Erőforrások Minisztériuma, a Balassi Intézet, valamint a fentiekben meghatározott döntés-előkészítő testületek és döntéshozók általi kezeléséhez a döntéshez szükséges ideig – de legfeljebb 2012. október 31. napjáig. A nyertes pályázók pályázatuk benyújtásával továbbá hozzájárulnak a pályázati adatlapon szereplő személyes adataiknak az Emberi Erőforrások Minisztériuma és a Balassi Intézet általi kezeléséhez a miniszteri ösztöndíjas jogviszonyuk időtartama alatt. Ezen adatszolgáltatási kötelezettség nem teljesítése az ösztöndíjas jogviszony megszűnését vonja maga után

* Az ösztöndíjat elnyerő pályázó részére a fogadó felsőoktatási intézmény folyósítja a miniszteri ösztöndíjat*.* A miniszteri ösztöndíj havi összege a Magyarország költségvetési törvényében meghatározott összegű ún. éves hallgatói normatíva 34 %-a (Magyarország 2012. évi költségvetéséről szóló 2011. évi CLXXXVIII. törvény 11. § (1) bekezdése szerint az egy főre megállapított hallgatói normatíva éves összege 119.000,- forint, ennek alapján a részképzésben résztvevők havi miniszteri ösztöndíja ennek 34 %-a, azaz a 2012. évben 40.460,- Ft/hó). A megítélt ösztöndíjat az ösztöndíjazó időlegesen felfüggesztheti, vagy véglegesen megszüntetheti, illetve az ösztöndíjas az ösztöndíj, vagy annak egy része visszafizetésére kötelezhető, amennyiben az ösztöndíjas a pályázati felhívásban, az ösztöndíjszerződésben vagy a vonatkozó jogszabályban foglaltakat megszegi. Amennyiben az ösztöndíjast az ösztöndíj (vagy annak egy részének) visszafizetésére kötelezik, akkor az ösztöndíj Ptk. szerinti kamattal megnövelt összegét kell visszafizetnie. A kamatszámítás kezdő időpontja a visszafizetendő ösztöndíj első alkalommal történt folyósításának napja, utolsó napja a visszafizetési kötelezettség teljesítésének napja.
* A pályázaton ösztöndíjat nyert hallgatók névsora nyilvános. A pályázó a pályázaton való részvétellel hozzájárul ahhoz, hogy neve az ösztöndíj elnyerése esetén nyilvánosságra kerüljön a [www.martonaron.hu](http://www.martonaron.hu) és a [www.balassi-intezet.hu](http://www.balassi-intezet.hu) honlapokon, illetve tudomásul veszi, hogy a szomszédos államokban élő magyarokról szóló 2001. évi LXII. törvény 26. §-a alapján az Emberi Erőforrások Minisztériuma és a Balassi Intézet tájékoztatást küld a pályázattal kapcsolatos adatokról a Bethlen Gábor Alap által működtetett, a szomszédos államokban élő magyaroknak nyújtott támogatások központi nyilvántartása részére

**Pályázhat** minden olyan *ukrán* állampolgárságú a szomszédos államokban élő magyarokról szóló 2001. évi LXII. törvény hatálya alatt álló magyar nemzetiségű személy, aki a 2012/2013-as tanév őszi szemeszterében teljes szemeszteres részképzésben, vagy részképzős tanulmányúton vesz részt valamely magyarországi felsőoktatási intézményben.

**A pályázásból kizáró általános feltételek:**

* Nem pályázhatnak a szomszédos államokban élő magyarokról szóló 2001. évi LXII. törvény hatálya alá nem tartozó személyek.
* Nem pályázhatnak a Magyarországon állandó lakcímmel rendelkező személyek.
* Nem részesülhetnek támogatásban azok a személyek, akik
* a 2012/2013-as tanév tavaszi félévének időtartamára az Emberi Erőforrások Minisztériuma és a Balassi Intézet más közös pályázata alapján ösztöndíjban vagy tanulmányi támogatásban részesülnek, és/vagy
* más nemzetközi egyezményen alapuló, vagy magyar állami, illetve közalapítványi ösztöndíjban, támogatásban részesülnek.
	+ Nem pályázhatnak azok a személyek, akik a 2008/2009-es tanév tavaszi félévétől a 2012/2013-as tanév őszi félévéig terjedő időszakban miniszteri ösztöndíjasként részképzésben vettek részt és nem tettek eleget a megkötött, részképzésről szóló miniszteri ösztöndíjszerződésükben foglaltak szerinti beszámolási kötelezettségüknek.
	+ Nem pályázhatnak azok a személyek, akik a 2011/2012-es tanév tavaszi félévében miniszteri ösztöndíjasként teljes szemeszteres részképzésben vettek részt és nem tettek eleget a megkötött, részképzésről szóló miniszteri ösztöndíjszerződésükben foglaltak szerinti szakkollégiumi kurzus elvégzése kötelezettségüknek.

**Pályázati kategóriák és további pályázati feltételek:**

1. **Teljes szemeszteres részképzés**

Azon személyek pályázhatnak, akik:

* szülőföldi felsőoktatási intézmény nappali munkarendű aktív baccalaureus (bakalavr, bachelor) vagy magiszteri/specialista képzésben (vagy az ösztöndíj céljából szüneteltetett/ megszakított) hallgatói jogviszonnyal vesznek részt, és
* a megpályázott képzési idő alatt egy magyarországi felsőoktatási intézmény magyar állami ösztöndíjjal támogatott, nappali munkarendű, alap-, egységes (osztatlan) vagy mesterképzéses szakján teljes szemeszteres részképzésben kívánnak tanulmányokat folytatni.

A teljes szemeszteres részképzésre pályázó hallgatóknak legalább 2 lezárt félévvel kell rendelkezniük a részképzés megkezdésének időpontjában, és legutolsó két lezárt félévük tanulmányi átlaga nem lehet kisebb, mint 4,01 (új típusú, ún. modul-kredit értékelési rendszer szerint pontátlaga nem lehet kisebb, mint 80,01) – a magiszteri/specialista képzési ciklusban résztvevők esetében a 2 lezárt félévnek megfeleltethető a baccalaureus (bakalavr, bachelor) képzésük utolsó 2 lezárt féléve, melynek eredményét kell figyelembe venni.

Az ösztöndíj célja, hogy a magyarországi tanulmányok a lehető legnagyobb mértékben elismertethetők legyenek a szülőföldön, ezért az elbírálásnál előnyben részesülnek azok a pályázók, akik az elismerésről a szülőföldi felsőoktatási intézmény részéről igazolással rendelkeznek. Az elbírálásnál előnyben részesülnek továbbá azon hallgatók, akik még nem vettek részt részképzős tanulmányúton vagy teljes szemeszteres részképzésen, illetve ***kiemelten támogathatók az intézményi együttműködés keretében megvalósuló közös képzésekben részt vevő hallgatók.***

**Az ösztöndíjat elnyert pályázó vállalja, hogy a Balassi Intézet Márton Áron Szakkollégiumában történő elhelyezés esetén egy szabadon választott szakkollégiumi kurzust elvégez a 2012/2013. tanév őszi szemeszterében.**

Az ösztöndíj időtartama a 2012/2013-as tanév teljes őszi szemesztere (5 hónap). Az ösztöndíjat elnyert hallgató a 2012/2013-as tanév ősziszemeszterének a fogadó magyarországi felsőoktatási intézmény által meghatározott tanévbeosztás szerinti kezdőnapján (erről az adott magyarországi felsőoktatási intézmény ad tájékoztatást) köteles megkezdeni a részképzését. A hallgatónak a részképzése megkezdésének és befejezésének – az adott magyarországi felsőoktatási intézmény által meghatározott tanévbeosztásnak megfelelő – pontos időpontját meg kell adnia a pályázati adatlapon.

* 1. **Részképzős tanulmányút**

Azon személyek pályázhatnak, akik:

* szülőföldi felsőoktatási intézmény nappali munkarendű baccalaureus (bakalavr, bachelor) vagy magiszteri/specialista képzésben vesznek részt (vagy az ösztöndíj céljából szüneteltetett/megszakított) hallgatói jogviszonnyal vagy abszolutóriummal rendelkeznek, és
* a megpályázott képzési idő alatt egy magyarországi felsőoktatási intézmény magyar állami ösztöndíjjal támogatott, nappali munkarendű alap-, egységes (osztatlan) vagy mesterképzéses szakján egy szemeszternél rövidebb idejű tanulmányokban, és/vagy a szakdolgozat elkészítése céljából vagy egyéb célból tudományos kutatómunkában kívánnak részt venni.

A részképzős tanulmányútra pályázó hallgatóknak legalább 2 lezárt félévvel kell rendelkezniük a részképzés megkezdésének időpontjában – a magiszteri/specialista képzési ciklusban résztvevők esetében a 2 lezárt félévnek megfeleltethető a baccalaureus (bakalavr, bachelor) képzésük utolsó 2 lezárt féléve, melynek eredményét kell figyelembe venni.

Az elbírálásnál előnyben részesülnek továbbá azon hallgatók, akik még nem vettek részt részképzős tanulmányúton vagy teljes szemeszteres részképzésen, illetve ***kiemelten támogathatók az intézményi együttműködés keretében megvalósuló közös képzésekben részt vevő hallgatók.***

Az ösztöndíj időtartama: min. 1 hónap – max. 2 hónap. Az elnyert ösztöndíj ***2012. október 1. és 2013. január 15.*** használható fel.

A hallgatónak a részképzős tanulmányútja megkezdésének és befejezésének pontos időpontját meg kell adnia a pályázati adatlapon. Amennyiben egyes pályázók esetében a megítélt ösztöndíj időtartama kevesebb, mint a kérelmezett időtartam, akkor a részképzős tanulmányút pontos dátumát az adott időszakra jelentkező igények egyenletes eloszlását szem előtt tartva a Balassi Intézet határozza meg, figyelembe véve az eredetileg igényelt időszakot.

**Mindkét (1. és 2.) pályázati kategóriára vonatkozó további pályázati feltételek:**

A pályázati adatlaphoz kötelezően csatolandó befogadó nyilatkozat akkor tekinthető érvényesnek, ha a fogadó tanár aláírása mellett azt a fogadó felsőoktatási intézmény tanulmányi osztálya vagy rektori/dékáni hivatala aláírással és pecséttel hitelesíti. A befogadó nyilatkozatot a [www.martonaron.hu](http://www.martonaron.hu) illetve a [www.balassi-intezet.hu](http://www.balassi-intezet.hu) honlapokról letölthető formában kell kitölteni.

Az intézményközi együttműködés keretében részképzésen (teljes szemeszteres részképzésen vagy részképzős tanulmányúton) résztvevő hallgatóknak is személyenként – a többi pályázóhoz hasonlóan – be kell nyújtaniuk hiánytalanul (ld. szükséges mellékletek, igazolások) és határidőig a pályázatukat.

Intézményközi együttműködés keretében a tárgyidőszakban megvalósuló magyarországi részképzés akkor ismerhető el, ha a szülőföldi küldő és a fogadó magyarországi felsőoktatási intézmény a részképzés(ek) céljáról, pontos helyéről (kar, szak), időtartamáról és elismertethetőségéről írásban megállapodást (szerződést) kötött, melyet az intézmények képviseletére jogosult vezetők aláírásukkal elláttak és az intézmények pecsétjével hitelesítették.

Az intézményközi együttműködés keretében a 2012/2013-as tanév őszi félévében megvalósuló részképzések esetében az intézményközi együttműködés igazolásához

* a küldő (szülőföldi) és a fogadó (magyarországi) felsőoktatási intézmény vezetőinek (rektorainak/dékánjainak) aláírásával és pecséttel hitelesített, az együttműködés alapján az adott tanulmányi időszakban részképzésben résztvevő, jelen pályázati felhívásban érintett valamennyi hallgató adatait (név, anyja neve, születési hely és idő, állampolgárság, szülőföldi felsőoktatási intézmény, szak megnevezése) tartalmazó közös nyilatkozatát, és
* az érvényes együttműködési megállapodás 1 db, a fogadó felsőoktatási intézmény által hitelesített másolatát

a fogadó egyetemnek/főiskolának a pályázatok beérkezési határidejéig be kell küldenie az Emberi Erőforrások Minisztériuma Oktatásért Felelős Államtitkári Kabinet Külhoni Magyarok Osztálya (1055 Budapest, Szalay u. 10-14.) részére. (Amennyiben a 2012. év során egy korábbi félévben a fogadó felsőoktatási intézmény már benyújtotta a jelen pályázat benyújtásakor még érvényben lévő együttműködési megállapodást, akkor ezt jelen pályázat keretében nem kell ismét megtennie.) A beérkezett dokumentációt az Emberi Erőforrások Minisztériuma Oktatásért Felelős Államtitkári Kabinet Külhoni Magyarok Osztálya továbbítja a Beregszászi Agora Információs Központ részére. Ezen igazolások hiányában a pályázó részére az elbírálási pontrendszerben az intézményközi együttműködésre vonatkozó többletpontok nem ítélhetők meg.

***A pályázatokat legkorábban 2012. július 16-tól lehet benyújtani.***

**Kérjük, hogy amennyiben lehetősége van rá, a pályázati adatlap kitöltése előtt 2012. július 31-ig regisztráljon a** [***http://sao.bbi.hu/login/registration***](http://sao.bbi.hu/login/registration) **ügyfélkapu oldalon az ott leírtakat olvassa el figyelmesen! Azon pályázók, akik korábban részt vettek a Balassi Intézet/Márton Áron Szakkollégium lebonyolításával miniszteri ösztöndíjas képzésen, már rendelkeznek BI MÁSZ Neptun kóddal; ezt az Ügyfélkapu oldal „Neptun kód és jelszó segítség” menüpontjában ellenőrizhetik.**

**A regisztráció a pályázati folyamat, valamint sikeres pályázat esetén a későbbi beiratkozási folyamat (kollégiumi beköltözés, ösztöndíjszerződés megkötése) megkönnyítését segíti. A regisztráció eredményeként a pályázó 2 napon belül „NEPTUN” kódot kap, melyet kérjük, szíveskedjen feltüntetni a pályázati adatlapon! A regisztráció nem kötelező.**

**A pályázatok beadásának és postai beérkezésének – (nem a postabélyegző dátumának) – határideje: 2012. augusztus 6.. helyi idő szerint 16.00 óra (közép-európai idő /CET/ szerint 15.00 óra)**

***Hiánypótlásra – a megfelelően kitöltött és aláírt adatlap kivételével – 2012. augusztus 10. 12.00 óráig van lehetőség!***

***Az Értékelő Bizottság a Beregszászi Agora Információs Központhoz a határidő után beérkezett, ill. a formailag hibás pontatlanul vagy olvashatatlanul benyújtott és*** ***a hiányos pályázatokat nem veszi figyelembe, azok érdemi elbírálás nélkül kizárásra kerülnek!***

**A pályázatokat személyesen vagy postai úton, ajánlott küldeményként kérjük eljuttatni az alábbi címre:**

**"GENIUS" Jótékonysági Alapítvány,**

**Agora Információs Központ**

**Cím: Beregszász, Kossuth tér 6., Pf. 33.**

**Pályázni a Beregszászi Agora Információs Központ irodájában beszerezhető, és az Internetről (**[www.martonaron.hu](http://www.martonaron.hu) **illetve a** [www.balassi-intezet.hu](http://www.balassi-intezet.hu)) **is letölthető pályázati adatlapon lehet. Amennyiben valamely pályázó két pályázati kategóriában is benyújt pályázatot, ez esetben a pályázónak mindkét – az egyes pályázati kategóriákra vonatkozó – adatlapot be kell nyújtania!**

Az érdeklődők az alábbi címen és telefonszámon kaphatnak további részletes felvilágosítást az ösztöndíjpályázatról, a pályázati adatlapról:

**"GENIUS" Jótékonysági Alapítvány,**

**Agora Információs Központ**

**Cím: Beregszász, Kossuth tér 6., Pf. 33.**

***ügyfélfogadási idő:
hétfőtől-péntekig 8.00 -17.00 között****,*

***szombatonként 8.00 – 12.00***

***2011. december 24. és 2012. január 8. között az iroda zárva tart.***

**Tel.: 00 380-31-41-243-43/ 153 mellék**

**Fax: 00 380-31-41-234-62**

**E-mail:** **agora@kmf.uz.ua**

**Szükséges mellékletek, igazolások:**

**Kötelezően csatolandó mellékletek:**

* pontosan és olvashatóan kitöltött pályázati adatlap.A pályázati adatlap adatainak meg kell egyeznie a mellékletben szereplő adatokkal!) Kérjük, lehetőség szerint az adatlapon tüntesse fel az előzetes ügyfélkapu regisztráció (http://sao.bbi.hu/login/registration) során kapott, vagy a korábbiakról már létező NEPTUN kódot! (A pályázati adatlap adatainak meg kell egyeznie a mellékletben szereplő adatokkal!)
* a magyarországi fogadótanár által aláírt valamint a fogadó felsőoktatási intézmény Tanulmányi Osztályának/Dékáni/Rektori Hivatalának vezetője által aláírt és az intézmény által hitelesített befogadó nyilatkozat; (Figyelem! A befogadó *nyilatkozat a pályázati adatlap kötelező melléklete. A befogadó nyilatkozatot a* [*www.martonaron.hu*](http://www.martonaron.hu) *illetve a* [*www.balassi-intezet.hu*](http://www.balassi-intezet.hu) *honlapokon elérhető formátumban kell kitölteni! Felhívjuk az érintettek figyelmét, hogy az intézményközi együttműködés keretében részképzésen /teljes szemeszteres részképzésen vagy részképzős tanulmányúton/ részvevő hallgatóknak is csatolniuk kell a befogadó nyilatkozatot!)*;
* géppel írt strukturált szakmai önéletrajz;
* pályázati kérelem megindokolása max. 1 oldal terjedelemben;
* szülőföldi hallgatói jogviszony fennállásról szóló igazolás és a szülőföldi intézmény hozzájárulásának igazolása (jóváhagyott egyéni tanulmányi tervvel) - kivéve a hallgatói jogviszonyukat a részképzés idejére megszakító hallgatók (esetükben a tanulmányok megszakításáról szóló hivatalos igazolás csatolandó);
* a szülőföldi felsőoktatási intézmény hiteles igazolása az utolsó 2 lezárt tanulmányi félév átlagáról és ezen félévek indexmásolata;
* a magyar nemzetiség igazolása (E célra egyaránt alkalmas a Magyar igazolvány 1-2. oldalának vagy a Magyar igazolványra vonatkozó igénylés másolata, illetve ezek hiányában minden olyan hivatalos dokumentum, amelyből a nemzetiség hitelt érdemlően megállapítható.);
* az állandó lakóhelyet igazoló okmány másolata
* 2 db saját részre, ukránul megcímzett és felbélyegzett válaszboríték.

**Csatolható mellékletek:**

* a szülőföldi felsőoktatási intézmény hivatalos igazolása a részképzés elismertetésének lehetőségéről\*;
* folyóiratokban közölt szakmai dolgozatok, tudományos konferencián, szakmai versenyen bemutatott dolgozatokról
* a 10 oldal, vagy annál rövidebb terjedelmű publikációk esetében a publikációk egészének fénymásolata
* a 10 oldalnál hosszabb terjedelmű publikációk esetében a publikációk (fordítások, illetve szerkesztett művek) első oldalának és a kiadvány címoldalának, tartalomjegyzékének fénymásolata

és a megszerzett oklevélről készített fénymásolat (ennek hiányában a versenyen való részvétel igazolására szolgáló egyéb hivatalos okirat csatolandó);

* magyar diákszervezeti tagság, valamint a diákszervezetben végzett aktív tevékenység (tevékenységi beszámoló) igazolása az illető diákszervezet elnökének aláírásával és a diákszervezet pecsétjével hitelesítve;
* nyelvvizsga esetén a bizonyítvány fénymásolata.

\* az intézményközi együttműködés keretében résztvevő pályázók kivételével.

**Amennyiben valamely pályázó két pályázati kategóriában is benyújt pályázatot, ez esetben a pályázónak a csatolt mellékleteket és igazolásokat csak egy példányban kell csatolnia!**

**A pályázati felhívás mellékletei a következők:**

* Pályázati adatlap teljes szemeszteres részképzéshez a 2012/2013-as tanév ősziszemeszterében.
* Pályázati adatlap részképzős tanulmányúthoz a 2012/2013-as tanév ősziszemeszterében.
* A pályázati adatlapok mellékleteként a befogadó felsőoktatási intézmény részéről kitöltendő és aláírandó befogadó nyilatkozat.
* A 2012/2013-as tanév ősziszemeszterében részképzős tanulmányútra, illetve teljes szemeszteres részképzésre meghirdetett miniszteri ösztöndíjpályázat elbírálási- és pontrendszere.

**A pályázati dokumentáció összeállítása előtt kérjük, olvassa el figyelmesen az elbírálási szempontokat tartalmazó, és a pályázati felhívás mellékletét képező pontrendszert!**

**Felhívjuk a pályázók figyelmét, hogy amennyiben a pályázati beadási határidő lejártáig**

* **bármely kategóriában benyújtott pályázathoz nem kerül csatolásra a magyarországi fogadótanár és a fogadó felsőoktatási intézmény Tanulmányi Osztályának / Dékáni/Rektori Hivatalának vezetője által aláírt és az intézmény által hitelesített és pontosan kitöltött ún. befogadó nyilatkozat,**
* **a részképzős tanulmányútra benyújtott pályázatok esetében a pályázati adatlapon a tanulmányút pontos, a befogadó magyarországi intézmény által is elfogadott dátuma nem kerül feltüntetésre,**

**akkor a pályázatot az Értékelő Bizottság, mint hiányos pályázatot nem veszi figyelembe!**